**Frământări**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu clipa mă-nspăimântă cel mai tare,

Nici timpul care trece nevăzut,

Ci vorba aruncată la-ntâmplare,

Zâmbetul fals şi glasul prefăcut.

Nu vremea mă-nspăimântă cel mai tare,

Nici anotimpuri care vin şi trec,

Ci lumea complăcută-n nepăsare

Şi felu-n care viaţa îşi petrec.

Nu anii mă-nspăimântă cel mai tare,

Nici crucea ce o duc anevoios,

Ci un răspuns la marea întrebare:

"Ce ai lucrat în via lui Cristos?"

Nu lipsa mă-nspăimântă cel mai tare,

Nici lacrima ce cade uneori,

Ci starea mea, când voi privi în zare

Şi Te-oi vedea Isus, venind pe nori.

Nu boala mă-nspăimântă cel mai tare,

Nici rana ce mă-mpiedică s-alerg,

Ci cum mă vezi pe mine-ntre fecioare

Şi ce fac eu, mai mult să Te-nţeleg.

Nu vremea, anii, clipe, lipsuri, boală,

Nici anotimpuri, stări şi răni în trup

Mă înspăimântă. Ci trăirea goală

Şi ce loc Doamne-n trupul Tău, ocup!

23/08/2013, Barcelona-Lucica Boltasu